Author: Silvia Matúšová
Last saved by: stromcekova
Company: ÚV SR

Informácia o priebehu a výsledkoch zahraničnej pracovnej cesty
podpredsedníčky vlády Slovenskej republiky 
pre európsku integráciu Márie Kadlečíkovej
v Portugalskej republike v dňoch 19. –21. mája 2002

V dňoch 19. – 21. mája 2002 podpredsedníčka vlády Slovenskej republiky pre európsku integráciu Mária Kadlečíková (MK) navštívila Portugalskú republiku. Dôvodom zahraničnej pracovnej cesty bolo oficiálne otvorenie a účasť na Dňoch Slovenskej republiky v Portugalsku.  Zároveň bola zahraničná pracovná cesta využitá na uskutočnenie oficiálnych bilaterálnych rokovaní s portugalskými predstaviteľmi.

Dni Slovenskej republiky v Portugalsku
	
Dni Slovenskej republiky v Portugalsku, ktoré sa uskutočnili v Lisabone a Porte počas týždňa 20.-24. mája 2002 boli poriadané ZÚ v spolupráci s OBEO v Lisabone v rámci externej komunikačnej stratégie. Ich cieľom bola oficiálna prezentácia Slovenska v Portugalsku a to z hľadiska eurointegračných ambícií SR, ako i z hľadiska zintenzívnenia ekonomickej a kultúrnej spolupráce oboch krajín. Podujatia sa okrem oficiálnych hostí zúčastnili aj predstavitelia podnikateľskej sféry zo SR.
	V rámci daného bloku programu  podpredsedníčka vlády SR pre európsku integráciu, M. Kadlečíková 20. mája oficiálne otvorila v Palázio Foz. Praca dos Restauradores v Lisabone Výstavu slovenského umenia.
	Dňa 21. mája v rámci plenárneho zasadnutia Dní SR v Portugalsku PPV EI vystúpila s prednáškou Prezentácia predvstupového procesu SR do EÚ. Plenárne zasadnutie oficiálne otvoril mimoriadny a splnomocnený veľvyslanec SR v Portugalsku p. P. Rusiňák. S ďalšími prezentáciami vystúpili zástupcovia MH SR a SARIO. Podujatia sa zúčastnili zástupcovia diplomatického zboru, predstavitelia podnikateľských subjektov a ďalší oficiálni hostia.

Bilaterálne rokovania

	V rámci programu bilaterálnych stretnutí podpredsedníčka vlády SR pre európsku integráciu M. Kadlečíková postupne  absolvovala nasledovné rokovania :

Dr. Carlos Costa Neves (CN), člen vlády PR, štátny tajomník MZV PR pre európske záležitosti. V úvode rozhovoru portugalský partner zdôraznil plnú podporu Portugalska rozširovaniu EÚ a vyjadril nádej na zintenzívnenie už teraz veľmi dobrej spolupráce so SR. Je spoločným záujmom malých a stredne veľkých krajín (z hľadiska geografického a populačného) rozvíjať vzájomnú spoluprácu v rámci EÚ. Jednoznačne deklaroval názor týkajúci sa rovnosti členských krajín EÚ : « ...nesmú existovať žiadne rozdiely medzi starými a mladými členmi a medzi veľkými a malými členskými krajinami... ». Musí existovať princíp solidarity a kohézie, pretože « ...Európa nemôže mať  iba niekoľkých silných, dynamicky  rozvíjajúcich sa členov – je nevyhnutne potrebná rovnováha ».
Ďalšou témou rozhovoru boli otázky Spoločnej poľnohospodárskej politiky (CAP). CN vyjadril určitú nespokojnosť portugalskej strany so súčasnou CAP, ktorá podľa neho neberie do úvahy lokálne podmienky producentov. Vyzval slovenskú stranu, aby bola pozorná pri negociáciách v kapitole poľnohospodárstva, pretože dohodnuté podmienky budú mať zásadný význam pre ďalší rozvoj tohoto sektora. Uviedol, že považuje za realistickejšie vyjednávať o kvótach ako o možnosti zvýšenia priamych platieb.
MK informovala partnera o aktuálnej situácii v rámci negociácií s EÚ. Zaujímala sa o skúsenosti Portugalska s prijímaním štrukturálnych fondov, prípravou administratívnych kapacít a najmä o praktické využívanie týchto zdrojov priamo v regiónoch. Požiadala partnera o možnosť realizácie stážových pobytov pre odborníkov zo SR – na úrovni regiónov – ktorí by mohli v tomto smere čerpať z portugalských skúseností. Zaujímala sa taktiež o to, aká je podpora portugalského obyvateľstva  v otázke rozširovania EÚ.
PPV EI poďakovala partnerovi za podporu Portugalska Slovenskej republiky v jej eurointegračnom úsilí, podpory vstupu do NATO, ako i veľmi dobrej vzájomnej spolupráci v rámci multilaterálnej spolupráce v medzinárodných organizáciách, osobitne OSN. 
CN zdôraznil, že okrem výraznej politickej podpory PR rozširovaniu EÚ je zrejmá aj priama podpora obyvateľov, ktorá jednoznačne presahuje 50%. Za istý problém časť obyvateľstva považuje nejasný ekonomický dopad rozšírenia a samozrejme, že obyvatelia PR si uvedomujú, že po rozšírení EÚ dôjde k rozdeleniu štrukturálnych fondov. Podľa štúdií, ktorými portugalská strana  disponuje, bude tento dopad najnegatívnejší práve na Portugalsko. Štatisticky sa vylepší postavenie niektorých portugalských  regiónov, ktoré takto stratia prístup k štrukturálnym fondom, bez faktických zmien v ich ekonomickej situácii.
Prisľúbil pomoc pri realizácii stážových pobytov slovenských expertov.
V ďalšej časti rozhovoru bola prediskutovaná problematika voľného pohybu osôb a možnosť preklenutia prechodného obdobia, ktoré SR má v rámci tejto kapitoly - dvojstrannou dohodou. CN informoval, že PR by bola uprednostnila kratšie  (alebo i žiadne) prechodné obdobie. K otázke možného uzatvorenia bilaterálnej dohody dodal, že sa bude touto otázkou zaoberať, pričom budú vzaté do úvahy názory ostatných členských krajín.
V závere stretnutia MK pozvala partnera na návštevu SR.

Richardo Charters d´ Azavedo (RA), vedúci zastupiteľstva EÚ v Lisabone.
V úvode stretnutia RA informoval MK o “strategickom kalendári” EK do r. 2007 (viď. príloha), ktorý obsahuje zásadné kroky, ktoré sa pripravujú na toto obdobie.
RA sa zaujímal o aktuálnu situáciu v SR a to z hľadiska našich eurointegračných zámerov, ako i z hľadiska vnútornej politickej situácie. 
Informoval o pokroku, ktorý PR dosiahla za posledných 15 rokov, pričom jednoznačným pozitívnym faktorom je práve členstvo v EÚ.
Odmietol obavy, že SR by sa na 1-2 roky po vstupe mohla stať “čistým donorom”. Neexistuje takýto precedens a určite Brusel bude túto otázku riešiť “inými formami kompenzácií”. Upozornil na iný problém – a to pripravenosť, aby SR bola po vstupe schopná absorbovať zdroje. Ako príklad uviedol skúsenosť PR, ktorá v prvom roku členstva nebola schopná vyčerpať všetky prostriedky určené pre poľnohospodárstvo, práve pre zlú pripravenosť ľudí a inštitúcií priamo v regiónoch. V tejto oblasti – pripravenosť na využívanie štrukturálnych fondov – by bolo vhodné spracovať twinningové projekty a využiť skúsenosti Portugalska.

Dr. Paul Casaca (PC), poslanec Európskeho Parlament u Dr. Antonio Sobrinho (AS), zástupca riaditeľa Kabinetu EP v Lisabone.
V rámci pracovného obeda boli prediskutované aktuálne otázky týkajúce sa rozširovania EÚ a pozícia Slovenskej republiky. 
MK informovala PC o záveroch vyšetrovania “kauzy Tóth” a prisľúbila partnerovi (vzhľadom na jeho členstvo v príslušnom výbore EP) zaslať záverečné dokumenty z policajného vyšetrovania.

Dr. Armando Serinato Pinto (AP), minister poľnohospodárstva, rozvoja vidieka a rybolovu PR.
Nosnou témou rozhovoru boli otázky spoločnej poľnohospodárskej politiky (CAP), problematika priamych platieb,…
AP jednoznačne deklaroval podporu nutnej reformy CAP. Súčasná situácia nie je pre PR príliš dobrá, a okrem toho je nutné vziať do úvahy otázku rozširovania EÚ. Očakáva však, že tieto otázky budú na programe až v r. 2006.
MK sa zaujímala o názor AP týkajúci sa prípadných priamych platieb pre nových členov únie vo výške 25%.
AP informoval, že PR po vstupe do EÚ mala 10-ročné prechodné obdobie v kapitole Poľnohospodárstvo,  pričom prvých 5 rokov nedostávala žiadne priame platby a druhých 5 rokov iba istú časť. Považuje teda “plánovaných” 25% pre nových členov únie za priateľské gesto.
AP odporučil pri negociačných rokovaniach upriamiť pozornosť na otázku kvót. Zlé výsledky pri negociáciách môžu totiž znamenať zabrzdenie rozvoja tej-ktorej oblasti poľnohospodárskej produkcie.
Povedal tiež, že istý rozvoj vidieka a nepriamo teda i poľnohospodárstva bude SR určite môcť realizovať prostredníctvom štrukturálnych fondov určených pre regionálny rozvoj (napr.: modernizácia poľnohospodárskej výroby; rôzne školenia a vzdelávacie  programy pre poľnohospodárov; životné prostredie;…).
Upozornil tiež na potrebu pripraviť vidiek a regióny na prijímanie štrukturálnych fondov, pretože ani PR nebola v minulosti dobre pripravená a počas prvého roku nebola schopná absorbovať celý objem prostriedkov a časť bola vrátená do Bruselu.
MK ocenila pokrok a skúsenosti Portugalska a vyjadrila nádej, že v rámci bilaterálnej spolupráce budeme môcť z týchto skúseností čerpať. Aj počas tohoto rokovania bola prediskutovaná možnosť twinningových programov, resp. stážových pobytov pre slovenských expertov zameraných na prípravu pre narábanie so štrukturálnymi fondami. 
AP prisľúbil podporu pri realizácii takýchto projektov. Informoval, že po vstupe do EÚ Portugalsko síce nezvýšilo objem agroexportu, mimoriadne však stúpla kvalita produkcie.
V rámci ďalšej diskusie bola prerokovaná problematika BSE. AP informoval, že PR je z tohoto hľadiska druhou najpostihnutejšou krajinou v EÚ.
Partneri sa vzájomne ubezpečili o snahe zintenzívniť vzájomnú spoluprácu oboch krajín. MK pozvala partnera na návštevu SR.

Okrem uvedených oficiálnych bilaterálnych stretnutí sa podpredsedníčka vlády  stretla na pracovnej večeri s honorárnym konzulom SR v PR p. Manuelom Bastosom (MB). Počas stretnutia boli prediskutované aktuálne otázky prebiehajúceho Týždňa SR v Portugalsku, ako i možnosti ďalšieho zintenzívnenia spolupráce, najmä v ekonomickej oblasti. MK vysoko ocenila aktivity MB v jeho funkcii honorárneho konzula SR.

V závere svojej dvojdňovej návštevy v Portugalskej republike sa MK stretla so zástupcami portugalských médií. Informovala ich o priebehu a výsledkoch svojej návštevy PR, o aktuálnej vnútropolitickej situácii v SR a o aktuálnom postavení SR z hľadiska eurointegračných ambícií.

Záver:

ZPC podpredsedníčky vlády SR pre európsku integráciu splnila v plnom rozsahu svoj účel. MK oficiálne otvorila Dni SR v PR, čím deklarovala význam, ktorý SR prikladá externej komunikačnej stratégii a potrebám členských krajín – v tomto konkrétnom prípade – Portugalska – byť informovaný o situácii v SR ako kandidátskej krajine na členstvo v EÚ.
ZPC bola využitá i na bilaterálne rokovania so zástupcami vlády PR, počas ktorých bola jednoznačne potvrdená podpora ambíciám SR na členstvo v NATO a EÚ, ako i záujem naďalej prehlbovať a zintenzívňovať vzájomné bilaterálne vzťahy.
Ako jeden z konkrétnych výstupov je potrebné realizovať výmenu skúseností s portugalskými partnermi v otázke prijímania štrukturálnych fondov, a to formou twinningových projektov, resp. stáží slovenských expertov v Portugalsku.

.